钦定古今图书集成/理学汇编/经籍典/第086卷 > 宋胡一桂翼传举要 > 《本义启蒙主卜筮》
## 钦定古今图书集成/理学汇编/经籍典/第086卷 > 宋胡一桂翼传举要 > 《本义启蒙主卜筮》

朱子《本义》《启蒙》二书，只教人以象占二事。或者乃谓
《易》有圣人之道四焉，有辞变、象占四者之分。今只说
卜筮，乃是朱子之学，《易》道不止是也，是则然矣。然文
王卦辞中于《蒙》《比》二卦，只发初筮、原筮之义。周公爻
辞中于《革》九五只发未占、有孚之义。夫子《系辞》曰：“极
数知来之谓占”，曰“大衍之数五十”，曰“蓍之德圆而神”，
曰幽赞于神明，而生蓍说，尚占之事，不一而足。诚以
伏羲之卦，本为卜筮作，文王、周公彖爻，无非占决之
辞，所以周公于《周礼》一书论《易》，惟与《连山》《归藏》并掌
于太卜之官，则《易》之所由作，大抵为卜筮也审矣。故
《论语》引《恒卦》“不恒其德，或承之羞”之辞，而继之以“子
曰不占而已矣”者，又足以见夫子谓人不知尚占之
学，故不识“不恒其德”，“或承之羞”之义。是则夫子专以
《易》为尚占之书，又可见矣。奈何以为朱子独解作卜
筮乎？何不知言之甚也？夫子所谓圣人之道四焉，亦
说《易》道广大，其用不穷，又何止于四道？而原其所由
作，则本为教人卜筮，使之决嫌疑，定犹豫，而不迷于
吉凶悔吝之涂尔。可不考其本，而惟朱子之议乎？